ລັດນິວຢອກ ອະນຸມັດ ໃຫ້ຄົນເພດດຽວ ແຕ່ງງານໄດ້
ລັດນິວຢອກ ຮັບຜ່ານຮ່າງກົດໝາຍ ອະນຸຍາດໃຫ້ຄົນເພດດຽວ ແຕ່ງງານໄດ້
ລັດນິວຢອກ ທີ່ຕັ້ງຢູ່ໃນພາກຕາເວັນອອກສຽງເໜືອຂອງສະຫະລັດ ໄດ້ໃຫ້ການອະນຸມັດຕໍ່ ການແຕ່ງງານຂອງຄົນເພດດຽວກັນຊຶ່ງເປັນໄຊຊະນະທີ່ສຳຄັນຂອງພວກສະໜັບສະໜຸນສິດ ທິກະເທີຍໃນການຊອກສະແຫວງຫາຄວາມສະເໝີພາບຂອງພວກເຂົາເຈົ້ານັ້ນ ຫຼັງຈາກໄດ້ມີການອະພິປາຍກັນຢ່າງກວ້າງຂວາງແລ້ວສະພາສູງຂອງລັດນິວຢອກກໍໄດ້ໃຫ້ ການອະນຸມັດຕໍ່ຮ່າງກົດໝາຍດັ່ງກ່າວ ໃນຕອນແລງຂອງມື້ວັນສຸກວານນີ້ດ້ວຍຄະແນນສຽງ 33 ຕໍ່ 29 ຂະນະທີ່ສະມາຊິກສະພາສູງຂອງພັກຣີພັບບລີກັນ 2 ທ່ານທີ່ຍັງບໍ່ທັນຕັດສິນ ໃຈກ່ອນໜ້ານີ້ໄດ້ລົງຄະແນນສຽງເຫັນພ້ອມນຳ ບໍ່ດົນໃນເວລາຕໍ່ມາຜູ້ປົກຄອງລັດນິວຢອກ ທ່ານ Andrew Cuomo ກໍໄດ້ລົງນາມໃນຮ່າງກົດໝາຍດັ່ງກ່າວໃຫ້ກາຍເປັນກົດໝາຍມີ ຜົນບັງຄັບໃຊ້ ຈາກການອະນຸມັດໃນຂັ້ນສຸດທ້າຍນັ້ນ ລັດນິວຢອກໄດ້ກາຍເປັນລັດທີ 6 ຂອງສະຫະລັດທີ່ ພວກກະເທີຍສາມາດແຕ່ງງານໄດ້ແລະມາຮອດປັດຈຸບັນແມ່ນເປັນລັດທີ່ໃຫຍ່ທີ່ສຸດ ພວກ ກະເທີຍສາມາດເລີ່ມແຕ່ງງານໄດ້ ຢູ່ທີ່ລັດນິວຢອກພາຍໃນເວລາ 30 ມື້ ລັດນິວຢອກ ສາມາດກາຍເປັນບ່ອນດຶງດູດເອົາການແຕ່ງງານປະເພດນີ້ຍ້ອນລັດນິວຢອກບໍ່ ໄດ້ບັງຄັບວ່າພວກທີ່ມາຂໍຈົດທະບຽນສົມລົດຕ້ອງເປັນຄົນໃນລັດດັ່ງກ່າວ ພວກນັກເຄື່ອນໄຫວຖືວ່າ ການໃຫ້ອະນຸມັດຂອງລັດນິວຢອກນີ້ ມີຄວາມສຳຄັນເປັນພິເສດ ຍ້ອນວ່າ ລັດນິວຢອກເປັນລັດທີ່ໃຫຍ່ອັນດັບ 3 ຂອງສະຫະລັດແລະຍ້ອນການມີສະຖານະ ພາບນາໆຊາດທີ່ສູງ ຂອງນະຄອນນິວຢອກ ນອກນັ້ນ ນະຄອນດັ່ງກ່າວຍັງຖືວ່າເປັນບ່ອນ ກຳເນີດ ຂອງຂະບວນການເຄື່ອນໄຫວ ເພື່ອສິດທິຂອງພວກກະເທີຍດ້ວຍການກໍ່ຈະລາຈົນ ຂຶ້ນທີ່ໂຮງແຮມ Stonewall ໃນຄຸ້ມ Greenwich Village ຂອງນະຄອນນິວຢອກໃນປີ 1969 ນັ້ນ